Predkladacia správa

k návrhu zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov 

Podnet na vypracovanie návrhu zákona 
Ministerstvo zdravotníctva Slovenskej republiky predkladá návrh zákona mimo Plánu legislatívnych úloh vlády Slovenskej republiky na rok 2005.

Vyjadrenie účelu a odôvodnenie potreby návrhu zákona
Cieľom navrhovaného zákona je odstrániť technické a legislatívne nedostatky, predovšetkým upresňuje jednotlivé ustanovenia zákona v záujme jeho bezproblémovej aplikácie v praxi. Upresnenia, ktoré sú obsiahnuté v návrhu novely zákona, sú nielen vnútornými upresneniami, ale aj upresneniami vo vzťahu k novelizáciám zákona o dani z príjmov a zákona o sociálnom poistení. 

Obsah návrhu zákona
Návrh zákona reaguje okrem iného aj na podnet poslanca P. Bódyho, aby sa z vymeriavacieho základu vylúčili príjmy z výkonu činnosti osobného asistenta a podnietili tak osobných asistentov k vyššej činnosti, ďalej návrh zákona reaguje na novelizáciu zákona č. 461/2003 Z. z. o sociálnom poistení, podľa ktorej Sociálna poisťovňa bude vyplácať samostatne zárobkovo činným osobám a osobám dobrovoľne nemocensky poisteným nemocenské až od 15-teho dňa práceneschopnosti, konkrétne medzi poistencov štátu zaraďuje všetky osoby, ktoré sú nemocensky poistené a sú práceneschopné – teda aj v období od prvého do štrnásteho dňa práceneschopnosti. Taktiež návrh zákona reaguje na novelizáciu zákona č. 595/2003 Z. z. o dani z príjmov, podľa ktorej zrážkovou daňou budú zdaňované aj príjmy zo závislej činnosti v prípadoch, kedy daňovník nežiada zamestnávateľa o uplatnenie nezdaniteľných čiastok a daňového bonusu a ide o príjem nepresahujúci 5000 Sk mesačne, konkrétne vylučuje takéto príjmy z okruhu príjmov, z ktorých sa neplatí poistné na zdravotné poistenie.

Dopad na štátny rozpočet   
Návrh zákona nemá dopad na podnikateľské prostredie a nemá dopad na zamestnanosť. Finančný, ekonomický dopad na rozpočet verejnej správy, rozpočty obcí, vyšších územných celkov a finančný dopad na štátny rozpočet je uvedený v doložke dopadov. Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná. 

Informácia o pripomienkovom konaní
Návrh zákona bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 40 subjektom, v dňoch od 25. júla 2005 do 12. augusta 2005 v bežnej lehote. Materiál sa na rokovanie Legislatívnej rady vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

Dôvod nesprístupňovania návrhu zákona
Nie je dôvod nesprístupňovania návrhu zákona.